Private wildreservaat naby Kaapstad wen internasionale prys | Netwerk24
Deur Jackie Kruger 25 Oktober 2020 19:19
Leeus by die Aquila-wildreservaat.
Searl Derman het 'n 2020 Skål International-prys vir volhoubare toerisme ontvang. Hy was die enigste ontvanger van Suid-Afrika.
44 inskrywings van 23 lande is vanjaar in nege afdelings ontvang. Die pryse word sedert 2002 toegeken aan leiers in die toerisme- en reisbedryf.
Gelukwense het ingestroom, onder andere van Alan Winde, Wes-Kaapse premier. Volgens Winde kom die toekenning op 'n tyd wat almal hard werk om die toerismesektor plaaslik en internasionaal te bevorder.
"Toerisme is 'n groot werkverskaffer in ons provinsie en deur die sektor meer volhoubaar te maak, sal dit help om op die duur werksgeleenthede te skep en werksgeleenthede te beskerm."
Enver Duminy, uitvoerende hoof van Kaapstad Toerisme, het gesê Derman en sy span het alles uitgehaal om seker te maak dat die wildreservaat die minimum standaarde vir verantwoordelike toerisme ver oorskry. Die prys bevestig ook dat Kaapstad as 'n streek 'n volhoubare en verantwoordelike toerismebestemming is.
Volgens Derman is die toekenning 'n groot eer en belig dit deurlopende projekte van die reservaat om volhoubare toerisme te verbeter, werksgeleenthede te skep, maatskaplike opheffingswerk te doen asook pogings om bewaring en natuurlike hulpbronne te bestuur.
Vanjaar se toekenning kom ook in 'n tyd waar daar hard gewerk is om die uitwerking van die Covid-19-pandemie die hoof te bied.
Aquila is 12 km van Touwsrivier en help reeds die afgelope 21 jaar inwoners met werksgeleenthede en vaardighede en ondersteun kleinsakeondernemings. Die wildreservaat is ook bekend om projekte soos Saving Private Rhino.
Volgens Derman doen hulle die werk onbaatsugtig en sonder om erkenning of pryse te verwag. "Ons is dankbaar vir die erkenning omdat ons elke dag probeer om die wêreld 'n beter plek te maak deur toerisme," sê hy.